吳甥遺靈壁石以詩還之
作者：曾幾
朝代：宋

paragraphs: 閑居百封書，總爲一片石。
窗中列遠岫，所欠者靈壁。
吳甥手持來，知向何許得。
鏗鏘發金聲，温潤見玉色。
諸峰掃空翠，一水界山白。
嵁巖出其間，如月挂虛碧。
坐令所珍藏，不作一錢直。
吾雖甚愛之，子亦有此癖。
歸與霅溪旁，從汝舊知識。
欲去復遲遲，摩挲遂移刻。